Teaterstykket «Ways of seeing» er blitt mye omtalt de siste månedene i forbindelse med sakene rundt justisminister Tor Mikkel Wara og hans samboer Laila Bertheussen.

Den massive mediedekningen av disse sakene har blant annet blitt kritisert for at den i for stor grad basere seg på Bertheussens forklaring av hva som skjer i teaterstykket. Det skrev hun blant annet i en kronikk i VG. Hun er nå siktet for å ha gitt inntrykk av at det hadde skjedd en kriminell handling, ved å tenne på sin egen bil.

Til tross for all medieoppmerksomheten rundt stykket, og det faktum at både teaterdirektøren på Black Box Teater og tre av kunstnerne bak stykket en kort periode var siktet av politiet på grunn av forestillingen, er det veldig få som faktisk har sett den.

Blant dem som har sett det, er jusprofessor Mads Andenæs, redaktør og teateranmelder Therese Bjørneboe, kulturredaktør Mode Steinkjer og kulturkommentator Agnes Moxnes.

Striden rundt Black Box og Waras samboer Ekspandér faktaboks To saker pågikk parallellt i perioden desember 2018 til mars 2019: Spørsmålet om Black Box krenket privatlivets fred, og trusselsaken rundt boligen til daværende justisminister Tor Mikkel Wara og samboeren. I desember 2018 anmeldte Waras samboer, Laila Bertheussen, Black Box Teater for å ha filmet parets hus. Huset ble vist i teaterforestillingen «Ways of seeing» I perioden fra desember til mars skjedde det minst fem trusselsituasjoner rundt boligen til Wara og samboeren. Den siste episoden var 10. mars 2019, da familiens bil ble satt i brann. 13. mars siktet Oslo-politiet teaterdirektør Anne-Cécile Sibué-Birkeland og tre kunstnere for å ha krenket privatlivets fred (§ 267). Oslo tingrett godkjente ikke ransaking i denne saken, og politiet anket til lagmannsretten. 14. mars ble Laila Bertheussen pågrepet og avhørt, mistenkt for å ha tent på bilen. 18. mars frafalt siktelsen mot teateret, og Oslo-politiet trakk anken om ransaking. 23. januar 2020 ble Bertheussen tiltalt for brudd på straffelovens paragraf 115, som gjelder angrep på de høyeste statsorganenes virksomhet. Hun er også tiltalt for trusler, falsk anklage og brudd på brann- og eksplosjonsvernloven. 8. september 2020 starter saken i Oslo tingrett.

Kartlegger «rasistiske nettverk»

Det som foregår i stykket er at flere skuespillere med innvandrerbakgrunn forteller om sine egne forsøk på å kartlegge det de definerer som «rasistiske nettverk».

Disse nettverkene skal blant annet omfatte en lang rekke politikere, finanspersonligheter og folk som støtter opp om høyrevridde nettsider.

Skuespillerne selv har bakgrunn fra Irak, Algerie og Iran. I tillegg har tidligere høyesterettsdommer Ketil Lund en rolle.

Stykket beveger seg i skjæringspunktet mellom fiksjon og fakta, altså hva som er sant og ikke.

Går fra hus til hus

Selve handlingen i stykket går ut på at hovedpersonene går «fra hus til hus» for å prøve å forstå hvilken rolle beboerne spiller i et slikt nettverk.

Det er i denne sammenhengen at de blant annet viste bilder av huset til justisminister Tor Mikkel Wara, men også andre samfunnstopper som Frp-politiker Christian Tybring-Gjedde, Nato-sjef og tidligere statsminister Jens Stoltenberg, tidligere Rimi-eier Stein Erik Hagen og mange flere.

Utenfor husene stopper skuespillerne opp og snakker om hvordan de ulike menneskene skal være involvert i nettverket.

Therese Bjørneboe fikk æresprisen under fjorårets Hedda-pris. Foto: Terje Pedersen / NTB scanpix

Ikke mer om Wara enn resten

Selv om mesteparten av oppmerksomheten rundt stykket har dreid seg om justisminister Tor Mikkel Wara, avviser alle de fire NRK har snakket med som har sett stykket, at delen om justisministeren er mer uthevet enn andre deler av teaterstykket.

Ifølge Therese Bjørneboe går de heller ikke inn på privatlivet til Wara, noe hans samboer Laila Bertheussen har hevdet.

– Det blir ikke nevnt noe om familieforhold, barn eller ektefeller, eller noe som helst, sier hun.

Hun forteller også at videoene av husene er tatt fra gateplan, og at de virker tomme.

– Man får ikke følelse av at det er noen mennesker inne i husene, sier Bjørneboe, som sammenligner bildene som blir vist med bilder fra et prospekt fra en eiendomsmegler.

Ingen grunn til å reagere

De fire NRK har snakket med, er langt på vei enige om at det ikke er grunnlag for å reagere på det som vises i stykket.

Dagsavisens kulturredaktør Mode Steinkjer mener at det som kommer fram i stykket, er innenfor hva man måtte kunne forvente.

Kulturredaktør i Dagsavisen Mode Steinkjer. Foto: Camilla Veka/NRK

– Dette er langt innenfor av det man kan forvente av et teater og en regissør og en trupp som har gjort det til et varemerke å forsøke å si noe om dagens Norge, enten om oljeutvinning eller nettverkene på den politiske høyresiden slik de fremstilles i stykket, sier Steinkjer.

Bjørneboe på sin side sier at hun skjønner at det kan oppleves som ubehagelig å få huseen sine filmet, men at det er det ubehaget ved å bli overvåket kunstnerne prøver å formidle.

– Skjønnsmessig vurdering

Laila Bertheussens advokat John Christian Elden er ikke enig i at det ikke er noen grunn til å reagere på stykkets innhold.

– Det tror jeg alltid vil være en skjønnsmessig vurdering, men ikke alle som er ikke-offentlige personer synes det er greit å bli hengt ut i det offentlige rom etter invadering av den private sfære, skriver Elden i en SMS til NRK.

Han trekker fram at det på Black Box sine hjemmesider også blir trukket fram at det er etiske problemstillinger knyttet til stykket.

– Teateret sier selv på sine hjemmesider at de beveger seg på grensen mellom lovlig og ulovlig, og at filmingen deres reiser etiske betenkeligheter. Det er jeg enig med dem i, skriver Elden.

John Christian Elden representerer Laila Bertheussen. Her fra en annen rettssak. Foto: Gorm Kallestad / NTB scanpix

Forsøkt å få tilgang til stykket

De siste ukene har NRK gjort gjentatte forsøk på å få tak i både manuset og en video av forestillingen. Det har vi ikke lyktes med. Det vi har fått tilgang til, er den delen av stykket som dreier seg konkret om Wara.

Hva blir sagt om Wara i stykket Ekspandér faktaboks Hanan Benammar: (with violin in hand)

Its early April. There is still snow. The first house is in Røa. There is a very big and dense tuja hedge. The snow is melting, it’s slippery. And wet. And cold. I am freezing. I try not to sneeze or cough. The neighbours dog is barking on us. It smells us. It’s the first real sunny day of the spring. The ice is crackling so we need to move very carefully and not make sounds with our movements. This first house belongs to Tor Mikkel Wara, who is the Justis og beredskapsminister - «Justice and emergency minister » which for some reason also includes immigration and asylum issues, I don’t know why. He took over two days ago after the racist, islamophobic Sylvi Listhaug was forced to resign. Interestingly, they both worked in the same lobby company, First House. According to some, Wara has been “selling influence” for the last 25 years. This very day, the 5th of April, Wara went out in public stating his agenda: to militarize the police and, just like in France, to create better possibilities for using emergency laws. A cat appears from the tuja hedge. Its beautiful, deep yellow. We sit outside this first house for 7 hours. Kilde: Pia Maria Roll sin Facebook-profil

På sin Facebook-side skriver Pia Maria Roll, kunstneren som står bak stykket, at de ikke vil utleverer manuset på grunn av det de opplever som en lite nyansert debatt.

– Å redusere denne problemstillingen til spørsmålet om akkurat hvordan man har filmet et hus, er en bevisst misforståelse og reduksjon av vårt kunstneriske arbeid. Hvis den videre diskusjonen ikke klarer å løfte denne saken opp på et prinsipielt nivå, men fortsetter å lydig følge narrativet som ukritisk har blitt fulgt i flere måneder, så ser vi ikke noen grunn til å delta, hverken i intervjuer eller med eventuelle utdrag fra forestillingen, skriver Roll.